amanoisuno/poet huggingface dataset:
酬張少尹秋日鳳翔西郊見寄 耿湋
鼎氣孕河汾，英英濟舊勳。劉生曾任俠，張率自能文。官佐征西府，名齊將上軍。秋山遙出浦，野鶴暮離群。遠恨邊笳起，勞歌騎吏聞。廢關人不到，荒戍日空曛。草木涼初變，陰晴景半分。疊蟬臨積水，亂燕入過雲。麗藻終思我，衰髯亦為君。閑吟寡和曲，庭葉漸紛紛。
春日書情寄元校書伯和相國元子 耿湋
數歲平津邸，諸生出門時。羈孤力行早，疏賤托身遲。芳草看無厭，青山到未期。貧居悲老大，春日上茅茨。衛玠瓊瑤色，玄成鼎鼐姿。友朋漢相府，兄弟謝家詩。律合聲雖應，勞歌調自悲。流年不可住，惆悵鏡中絲。
奉送崔侍禦和蕃 耿湋
萬里華戎隔，風沙道路秋。新恩明主啟，舊好使臣修。旌節隨邊草，關山見戍樓。俗殊人左衽，地遠水西流。日暮冰先合，春深雪未休。無論善長對，博望自封侯。
春日即事 耿湋
芳菲那變易，年鬢自蹉跎。室與千峰對，門唯二仲過。宦情知己少，生事托人多。草色微風長，鶯聲細雨和。幾時猶滯拙，終日望恩波。縱欲論相報，無如漂母何。
仙山行 耿湋
深溪人不到，杖策獨緣源。花落尋無徑，雞鳴覺近村。數翁皆藉草，對弈複傾尊。看畢初為局，歸逢幾世孫。雲迷入洞處，水引出山門。惆悵歸城郭，樵柯跡尚存。
得替後書懷上第五相公 耿湋
誰語恓惶客，偏承顧盼私。應逾骨肉分，敢忘死生期。山縣唯荒壘，雲屯盡老師。庖人寧自代，食檗謬相推。黃綬名空罷，青春鬢又衰。還來掃門處，猶未報恩時。獨立花飛滿，無言月下遲。不知丞相意，更欲遣何之。
入塞曲 耿湋
將軍帶十圍，重錦制戎衣。猿臂銷弓力，虯須長劍威。首登平樂宴，新破大宛歸。樓上誅姬笑，門前問客稀。暮烽玄兔急，秋草紫騮肥。未奉君王詔，高槐晝掩扉。
送姚校書因歸河中 耿湋
十年相見少，一歲又還鄉。去住人惆悵，東西路渺茫。古陂無茂草，高樹有殘陽。委棄秋來稻，雕疏采後桑。月輪生舜廟，河水出關牆。明日過閭裏，光輝芸閣郎。
題清源寺 耿湋
儒墨兼宗道，雲泉隱舊廬。盂城今寂寞，輞水自紆餘。內學銷多累，西林易故居。深房春竹老，細雨夜鐘疏。陳跡留金地，遺文在石渠。不知登座客，誰得蔡邕書。
奉送蔣尚書兼御史大夫東都留守 耿湋
副相威名重，春卿禮樂崇。錫珪仍拜下，分命遂居東。高旆翻秋日，清鐃引細風。蟬稀金穀樹，草遍德陽宮。教用儒門儉，兵依武庫雄。誰雲千載後，周召獨為公。
喜侯十七校書見訪 耿湋
東城獨屏居，有客到吾廬。發廩因舂黍，開畦複剪蔬。許酣令乞酒，辭窶任無魚。遍出新成句，更通未悟書。藤絲秋不長，竹粉雨仍餘。誰為須張燭，涼空有望舒。
晚春青門林亭燕集 耿湋
都門連騎出，東野柳如絲。秦苑看山處，王孫逐草時。歡遊難再得，衰老是前期。林靜鶯啼遠，春深日過遲。落花今夕思，秉燭古人詩。對酒當為樂，雙杯未可辭。
晚秋東遊寄猗氏第五明府解縣韓明府 耿湋
步出青門去，疏鐘隔上林。四郊多難日，千里獨歸心。暮鳥聲偏苦，秋雲色易陰。亂墳松柏少，野徑草茅深。灞涘袁安履，汾南宓賤琴。何由聽白雪，只益淚沾襟。
奉和元承杪秋憶終南舊居 耿湋
白玉郎仍少，羊車上路平。秋風搖遠草，舊業起高情。亂樹通秦苑，重原接杜城。溪雲隨暮淡，野水帶寒清。廣樹留峰翠，閑門響葉聲。近樵應已燒，多稼又新成。解佩從休沐，承家豈退耕。恭侯有遺躅，何事學泉明。
晚夏即事臨南居 耿湋
何須學從宦，其奈本無機。蕙草芳菲歇，青山早晚歸。廣庭餘落照，高枕對閑扉。樹色迎秋老，蟬聲過雨稀。艱難逢事異，去就與時違。遙憶衡門外，蒼蒼三徑微。
省試驪珠詩 耿湋
是日重泉下，言探徑寸珠。龍鱗今不逆，魚目也應殊。掌上星初滿，盤中月正孤。酬恩光莫及，照乘色難逾。欲問投人否，先論按劍無。儻憐希代價，敢對此冰壺。
元日早朝 耿湋
九陌朝臣滿，三朝候鼓賒。遠珂時接韻，攢炬偶成花。紫貝為高闕，黃龍建大牙。參差萬戟合，左右八貂斜。羽扇紛朱檻，金爐隔翠華。微風傳曙漏，曉日上春霞。環佩聲重疊，蠻夷服等差。樂和天易感，山固壽無涯。渥澤千年聖，車書四海家。盛明多在位，誰得守蓬麻。
送歸中丞使新羅 耿湋
遠國通王化，儒林得使臣。六君成典冊，萬里奉絲綸。雲水連孤棹，恩私在一身。悠悠龍節去，渺渺蜃樓新。望裏行還暮，波中歲又春。昏明看日禦，靈怪問舟人。城邑分華夏，衣裳擬縉紳。他時禮命畢，歸路勿迷津。
贈興平鄭明府 耿湋
海內兵猶在，關西賦未均。仍勞持斧使，尚宰茂陵人。遙夜重城掩，清宵片月新。綠琴聽古調，白屋被深仁。跡與儒生合，心惟靜者親。深情先結契，薄宦早趨塵。貧病休何日，艱難過此身。悠悠行遠道，冉冉過良辰。明主知封事，長沮笑問津。棲遑忽相見，欲語淚沾巾。
和王懷州觀西營秋射 耿湋
謝公親校武，草碧露漫漫。落葉停高駕，空林滿從官。迎籌皆疊鼓，揮箭或移竿。名借三軍勇，功推百中難。主皮山郡晚，飲算柳營寒。明日開鈴閣，新詩雙玉盤。
晚登虔州即事寄李侍禦 耿湋
章溪與貢水，何事會波瀾。萬里歸人少，孤舟行路難。春光浮曲浪，暮色隔連灘。花發從南早，江流向北寬。故交參盛府，新角聳危冠。楚劍期終割，隋珠惜未彈。酒醒愁轉極，別遠淚初幹。願保喬松質，青青過大寒。
奉和第五相公登鄱陽郡城西樓 耿湋
茂德為邦久，豐貂舊相尊。發生傳雨露，均養助乾坤。曉肆登樓目，春銷戀闕魂。女牆分吏事，遠道啟津門。湓浦潮聲盡，鐘陵暮色繁。夕陽移夢土，芳草接湘源。封內群甿複，兵間百賦存。童牛耕廢畝，壕木繞新村。野步漁聲溢，荒祠鼓舞喧。高齋成五字，遠岫發孤猿。一顧承英達，多榮及子孫。家貧仍受賜，身老未酬恩。屬和瑤華曲，堪將系組綸。
甘泉詩 耿湋
異井甘如醴，深仁遠未涯。氣寒堪破暑，源淨自蠲邪。修綆懸冰甃，新桐蔭玉沙。帶星凝曉露，拂霧湧秋華。綠溢涵千仞，清泠飲萬家。何能葛洪宅，終日閉煙霞。
發綿津驛 耿湋
孤舟北去暮心傷，細雨東風春草長。杳杳短亭分水陸，欲問長安今遠近，初年塞雁有歸行。
塞上曲 耿湋
慣習干戈事鞍馬，初從少小在邊城。身微久屬千夫長，塞鴻過盡殘陽裏，樓上淒淒暮角聲。
路旁老人 耿湋
老人獨坐倚官樹，欲語潸然淚便垂。陌上歸心無產業，綠水青山雖似舊，如今貧後複何為。
贈別劉員外長卿 耿湋
清如寒玉直如絲，世故多虞事莫期。建德津亭人別夜，不學朱雲能折檻，空羞獻納在丹墀。
宿萬固寺因寄嚴補闕 耿湋
曉隨樵客到青冥，因禮山僧宿化城。鐘梵已休初入定。有無皆離本難名。雲開半夜千林靜，月上中峰萬壑明。為報故人雷處士，塵心終日自勞生。
岐陽客舍呈張明府 耿湋
逸妻稚子應溝壑，歸路茫茫東去遙。涼葉下時心悄悄，知己只今何處在，故山無事別漁樵。
奉和李觀察登河中白樓 耿湋
城上高樓飛鳥齊，從公一遂躡丹梯。黃河曲盡流天外，何心更和陽春奏，況複秋風聞戰鼙。
朝下寄韓舍人 耿湋
侍臣鳴佩出西曹，鸞殿分階翊彩旄。瑞氣迥浮青玉案，肯念萬年芳樹裏，隨風一葉在蓬蒿。
賀李觀察禱河神降雨 耿湋
質明齋祭北風微，騶馭千群擁廟扉。玉帛才敷雲淡淡，若出敬亭山下作，何人敢和謝玄暉。
上將行 耿湋
蕭關掃定犬羊群，閉閣層城白日曛。櫪上驊騮嘶鼓角，誰道古來多簡冊，功臣唯有衛將軍。
許下書情寄張韓二舍人 耿湋
謫宦軍城老更悲，近來頻夜夢丹墀。銀盃乍滅心中火，故人高步雲衢上，肯念前程杳未期。
九日 耿湋
重陽寒寺滿秋梧，客在南樓顧老夫。步蹇強登遊藻井，更望尊中菊花酒，殷勤能得幾回沽。
送大谷高少府 耿湋
縣屬並州北近胡，悠悠此別宦仍孤。應知史筆思循吏，雕殘貴有親仁術，梅福何須去隱吳。
同李端春望 耿湋
二毛羈旅尚迷津，萬井鶯花雨後春。宮闕參差當晚日，南北東西各自去，年年依舊物華新。
岳祠送薛近貶官 耿湋
枯松老柏仙山下，白帝祠堂枕古逵。遷客無辜祝史告，度嶺梅花翻向北，回看不見樹南枝。
送友人游江南 耿湋
遠別悠悠白髮新，江潭何處是通津，潮聲偏懼初來客，汀洲更有南回雁，亂起聯翩北向秦。
長門怨 耿湋
聞道昭陽宴，嚬蛾落葉中。清歌逐寒月，遙夜入深宮。
秋日 耿湋
反照入閭巷，憂來與誰語。古道無人行，秋風動禾黍。
秋夜 耿湋
高秋夜分後，遠客雁來時。寂寞重門掩，無人問所思。
慈恩寺殘春 耿湋
雙林花已盡，葉色占殘芳。若問同遊客，高年最斷腸。
早次眉縣界 耿湋
匹馬曉路歸，悠悠渭川道。晴山向孤城，秋日滿白草。
路傍墓 耿湋
石馬雙雙當古樹，不知何代公侯墓。墓前靡靡春草深，唯有行人看碑路。
代園中老人 耿湋
傭賃難堪一老身，皤皤力役在青春。林園手種唯吾事，桃李成陰歸別人。
古意 耿湋
雖言千騎上頭居，一世生離恨有餘。葉下綺窗銀燭冷，含啼自草錦中書。
涼州詞 耿湋
國使翻翻隨旆旌，隴西岐路足荒城。氈裘牧馬胡雛小，日暮蕃歌三兩聲。
安邑王校書居 耿湋
秋來池館清，夜聞宮漏聲。迢遞玉山迥，泛灩銀河傾。琴上松風至，窗裏竹煙生。多君不家食，孰雲事岩耕。
登總持寺閣 耿湋
今日登高閣，三休忽自悲。因知筋力減，不及往年時。草樹還如舊，山河亦在茲。龍鍾兼老病，更有重來期。
寄錢起 耿湋
草長花落樹，羸病強尋春。無複少年意，空餘華髮新。青原高見水，白社靜逢人。寄謝南宮客，軒車不見親。
宿青龍寺故曇上人院 耿湋
年深宮院在，閑客自相逢。閉戶臨寒竹，無人有夜鐘。降龍今已去，巢鶴竟何從。坐見繁星曉，淒涼識舊峰。
新蟬 耿湋
今朝蟬忽鳴，遷客若為情。便覺一年謝，能令萬感生。微風方滿樹，落日稍沈城。為問同懷者，淒涼聽幾聲。
秋中雨田園即事 耿湋
漠漠重雲暗，蕭蕭密雨垂。為霖淹古道，積日滿荒陂。五稼何時獲，孤村幾戶炊。亂流發通圃，腐葉著秋枝。暮爨新樵濕，晨漁舊浦移。空餘去年菊，花發在東籬。
拜新月 耿湋
開簾見新月，便即下階拜。細語人不聞，北風吹裙帶。
客行贈人 耿湋
旅行雖別路，日暮各思歸。欲下今朝淚，知君亦濕衣。
贈山老人 耿湋
白首獨一身，青山為四鄰。雖行故鄉陌，不見故鄉人。
贈胡居士 耿湋
孔融過五十，海內故人稀。相府恩猶在，知君未拂衣。
薦福寺送元偉 耿湋
送客攀花後，尋僧坐竹時。明朝莫回望，青草馬行遲。
觀鄰老栽松 耿湋
雖過老人宅，不解老人心。何事斜陽裏，栽松欲待陰。
哭麹象 耿湋
憶昨秋風起，君曾歎逐臣。何言芳草日，自作九泉人。
哭苗垂 耿湋
舊友無由見，孤墳草欲長。月斜鄰笛盡，車馬出山陽。
題雲際寺故僧院 耿湋
白髮匆匆色，青山草草心。遠公仍下世，從此別東林。
句 耿湋
高樹多涼吹，疏蟬足斷聲。。